**Ανακοίνωση των Εκλεγμένων με την Πανσπουδαστική Κίνηση Συνεργασίας στα Διοικητικά Συμβούλια των Πανεπιστημιακών Τμημάτων της Κομοτηνής**

Η σημερινή κινητοποίηση στη λέσχη στην οποία καλούσαν οι Φοιτητικοί Σύλλογοι Ελληνικής Φιλολογίας και Κοινωνικής Πολιτικής, αλλά και οι εκλεγμένοι με την ΠΚΣ στα Δ.Σ. των υπόλοιπων Πανεπιστημιακών Τμημάτων της Κομοτηνής στέφθηκε με απόλυτη επιτυχία!

Κατά την κινητοποίηση πλήθος φοιτητών συγκεντρώθηκαν έξω από τη λέσχη απαιτώντας να συνεχιστεί η δωρεάν σίτιση όλων των φοιτητών, καθώς και να παρθεί πίσω το απαράδεκτο μέτρο της Συγκλήτου του ΔΠΘ που θέλει να επιβάλλει κάρτες σίτισης, μειώνοντας τον αριθμό των δικαιούχων στην σίτιση και αποκλείοντας με αυτόν τον τρόπο χιλιάδες φοιτητές από το δικαίωμα στο δωρεάν φαγητό. Μπροστά στη μαζική και δυναμική κινητοποίηση και παρά την ανακοίνωση και το γεγονός ότι όσοι πήγαν για πρωινό  δεν τους επετράπη να μπουν, δόθηκε αμέσως εντολή στους υπαλλήλους να αφήσουν τους φοιτητές να φάνε κανονικά. **Αποδεικνύεται ότι η λύση βρίσκεται στον οργανωμένο αγώνα των φοιτητών, μέσα απ' τους συλλόγους τους και πως μόνο έτσι μπορούμε να διεκδικούμε και να κερδίζουμε όσα μας αξίζουν και έχουμε ανάγκη! Ο αγώνας μας όμως δεν τελειώνει εδώ γιατί γνωρίζουμε ότι δεν έχουμε ξεμπερδέψει!**

Καλούμε όλους τους φοιτητικούς συλλόγους της πόλης να πάρουν αποφάσεις για κινητοποίηση την Τετάρτη στις 12:00 στην Πρυτανεία. Καλούμε όλους τους φοιτητές να δυναμώσουν τον αγώνα για αύξηση της κρατικής χρηματοδότησης στο ύψος των αναγκών μας ώστε να διασφαλιστεί η δωρεάν σίτιση όλων χωρίς κριτήρια, μιας και η χρηματοδότηση και συγκεκριμένα για το ΔΠΘ έχει υποτριπλασιαστεί την τελευταία δεκαετία με ευθύνη όλων των κυβερνήσεων που πέρασαν.

Κάνουμε σαφές προς την Κυβέρνηση, το Υπουργείο Παιδείας, την Διοίκηση του ΔΠΘ πως δεν θα ανεχτούμε να μειώνεται κι άλλο η χρηματοδότηση των Πανεπιστημίων που προορίζεται για τις ανάγκες μας. Δεν θα δεχτούμε εμείς και οι οικογένειές μας να βάζουμε το χέρι βαθιά στην τσέπη για να σπουδάσουμε.

Καλούμε όλους τους φοιτητές και τις φοιτήτριες να δυναμώσουν τους φοιτητικούς συλλόγους και για να συνεχίσει ακόμα πιο δυναμικά ο αγώνας ενάντια στις πολιτικές των κυβερνήσεων και των διοικήσεων που αντιμετωπίζουν τις ανάγκες μας ως κόστος!

* Προχωράμε σε κινητοποίηση την Τετάρτη 15/6 στην Πρυτανεία.
* ΚΑΜΙΑ ΣΚΕΨΗ ΓΙΑ ΚΑΡΤΕΣ ΣΙΤΙΣΗΣ
* ΔΩΡΕΑΝ ΣΙΤΙΣΗ ΓΙΑ ΟΛΟΥΣ ΤΟΥΣ ΦΟΙΤΗΤΕΣ